Bilag 4b:

Instruks vedr. udførelsen af revisionsopgaver

i forbindelse med tilskudsfinansierede aktiviteter i Danmark og udlandet forvaltet af puljeordninger og netværk (enkeltprojekter under 500.000 kr.)

Nærværende instruks beskriver de revisionsopgaver, som Udenrigsministeriet (UM) kræver udført i forbindelse med tilskud fra værtsorganisationen/bevillingshaver til projektaktiviteter under 500.000 kr. Revisionsinstruksen er gældende for alle aktiviteter, der er indeholdt i det af UM godkendte budget. Revisionsinstruksen omfatter således alle aktiviteter under program- og projektaktiviteter for både pulje og egne understøttende aktiviteter, ligesom øvrige aktiviteter samt administration og revision også er omfattet. Både værtsorganisation, bevillingshavere og partnere er underlagt nærværende instruks. Hjemlen til at give instruktioner på revisionsområdet er indeholdt i de årlige finanslove og i retningslinjerne for forvaltning af tilskudsmidler fra Udenrigsministeriet til puljeordninger og netværk, hvortil denne instruks er bilag.

§ 1. Revisionen udføres af en godkendt registreret revisor, men kan for bevillinger under 50.000 kr. også udføres af en foreningsvalgt ikke-faguddannet revisor. Såfremt sidstnævnte er tilfældet, skal revisor opfylde almindelige habilitetskrav, dvs. at der ikke må foreligge omstændigheder, der kan vække tvivl om vedkommendes uafhængighed.

§ 2. Ved revisionen efterprøves, om projektregnskabet er retvisende, og om de dispositioner, der er omfattet af regnskabsaflæggelsen, er i overensstemmelse med de meddelte bevillinger, retningslinjerne for forvaltning af tilskudsmidler, indgåede kontrakter samt love og andre forskrifter på tilskudsforvaltningens område. Revisor foretager endvidere en vurdering af, hvorvidt der er taget skyldige økonomiske hensyn ved forvaltningen af de tilskudsmidler, der er omfattet af projektregnskabet.

§ 3. Ved revisionen skal revisor efterprøve om:

* projektregnskabet er retvisende, dvs. uden væsentlige fejl og mangler,
* tilskudsbetingelserne er opfyldt, herunder bestemmelserne i retningslinjerne for forvaltning af tilskudsmidler,
* tilskuddet er anvendt i overensstemmelse med formål og bevillingsgrundlag,
* tilskudsmodtager har udvist sparsommelighed, produktivitet og effektivitet,
* organisationen har meddelt værtsorganisationen korrekte og fyldestgørende oplysninger om målopfyldelsen,
* regnskabsaflæggelse fra lokale partnere i udlandet er indsendt og enten behørigt dokumenteret ved medfølgende bilag eller revideret af en lokal revisor. Revisor foretager en generel vurdering af omfang og kvalitet af den udenlandske revision og undersøger, om den i udlandet foretagne revision har givet anledning til væsentlige bemærkninger eller forbehold. Såfremt der er taget forbehold af revisorer i udlandet, skal dette nævnes i revisors påtegning på det danske regnskab,
* projektregnskabets tal er afstemt med værtsorganisationens/bevillingshavers almindelige årsregnskab.

Stk. 2. Revisionen kan udføres ved stikprøvevise undersøgelser, bl.a. ud fra en vurdering af væsentlighed og risiko.

Stk. 3. Revisor skal kontrollere, at de statslige tilskudsmidler er adskilte fra andre midler enten i organisationens bogføringssystem eller ved anvendelse af separat bankkonto, og at der ikke forekommer sammenblanding af tilskudsmidlerne og værtsorganisationens egne midler.

Revisor skal ligeledes kontrollere, at tilskudsmidler, der videresendes af værtsorganisationen/bevillingshaver til en bevillingshaver/lokal partner, også er adskilt fra andre midler enten i organisationens bogføringssystem eller ved anvendelse af separat bankkonto, og at der ikke forekommer sammenblanding af tilskudsmidlerne med andre midler.

§ 4. Værtsorganisationens/bevillingshavers/den lokale partners ledelse skal give revisor de oplysninger, som må anses af betydning for bedømmelsen af regnskabet samt for revisors vurdering af forvaltningen, herunder mål og opnåede resultater. Ledelsen skal give revisor adgang til at foretage de undersøgelser, som revisor finder nødvendige og sørge for, at revisor får de oplysninger og den bistand, som må anses for påkrævet for udførelsen af revisionshvervet.

§ 5. Bliver revisor i forbindelse med tilskudsmidlernes forvaltning opmærksom på lovovertrædelser eller væsentlige tilsidesættelser af aftale eller bevillingsgrundlag, påhviler det revisor straks at underrette bevillingsgivers ledelse og kompetente forsamling samt påse, at underretning om de konstaterede forhold med revisors bemærkninger fremsendes til værtsorganisationen inden tre uger. I modsat fald er det revisors pligt at orientere værtsorganisationen.

Stk. 2. Det samme gælder, hvis revisor under sin revision eller på anden måde bliver opmærksom på, at fortsættelse af driften er usikker af økonomiske eller andre grunde.

§ 6. Det reviderede projektregnskab forsynes med en revisionspåtegning, hvoraf det skal fremgå, at regnskabet er revideret i overensstemmelse med reglerne i denne instruks. Forbehold skal fremgå af påtegningen.

§ 7. Det påhviler værtsorganisationen/bevillingshaver/den lokale partner at indhente revisors skriftlige indforståelse med at ville revidere de statslige tilskudsmidler i overensstemmelse med denne instruks.